Pirkanmaan kesässä on harvinaisen monipuolinen kattaus kuvataidetta – Tästä löydät vinkit, millaisia näyttelyitä Tampereen seudulla on

Kuvataiteen ystäville on tarjolla harvinaisen runsas kattaus Pirkanmaan kesässä. Sekä Tampere että Mänttä-Vilppula ovat tänä kesänä taiteen runsaudensarvia. Gösta Mänttä-Vilppulassa Gösta-museo esittelee tänä kesänä belgialaisen nykytaiteilijan Koen Vanmechelenin vahvoja teoksia. Vanmechelen on mullistanut Gösta-museon uusiksi Taavetinsaarta myöten. Göstan pihalla tepastelee Mechelse-maatiaiskanoja, jotka ovat pitkän risteyttämisen tulos ja taiteellisen hankkeen nykyvaihe. Taavetinsaaressa asustaa kesän kosmopoliittinen sika porsaineen. Taiteilija ottaa teoksillaan voimakkaasti kantaa monimuotoisuuden puolesta. –Kello käy, on jo melkein liian myöhäistä. Meidän on tajuttava, että tulevaisuutemme on riippuvainen kyvystämme jakaa ja luoda yhteyksiä, sanoo Vanmechelen Aamulehden haastattelussa. Lue lisää: Eläviä kanoja, sikoja ja leijuva pronssinen sauruksenjalka – Kesänäyttelyn taiteilija mullisti Göstan Gustaf Mänttä-Vilppulassa Serlachius-museo Gustaf esittelee valokuvataiteilija Elina Brotheruksen uusia teoksia. Brotherus muutti työtapansa. Hänen teoksiinsa on tullut mukaan uutta keveyttä ja hauskuutta. Gustafissa on esillä noin 60 valokuva- ja 30 videoteosta. Näyttelyn kuratoi tohtori Susan Bright Pariisista. Lue lisää: Valokuvaajatähti muutti työtapaansa täysin ja alkoi kuvata kymmeniä vuosia vanhojen ohjeiden mukaan – "Nämä ohjeet pelastivat minut" Pekilo Mänttä-Vilppulassa Mänttä-Vilppulan tarjonnan täydentää Mäntän kuvataideviikkojen näyttely Pekilossa. Kuraattori Veikko Halmetoja on koonnut vanhan rehunjalostamon Kartasto -näyttelyyn kolme teemoiltaan erilaista kerrosta. Kartasto käsittelee rajoja ja vallankäyttöä. Ensimmäisen kerroksen teokset pohtivat myös julkisen tilan valtasuhteita. Kolmannessa kerroksessa näyttely pääsee suurvaltojen välisiin valtasuhteisiin saakka Kaj Stenvallin Putin -, Trump - ja Kim -aiheisissa maalauksissa. Pekilon kolmanteen kerrokseen rakennetun nurkkagallerian teoksissa Ville Räty on maalannut ikkunasta näkyvää Pirtutehdasta. Räty on kuvitellut ja kuvannut Pirtutehtaan hajoamisen ja uudelleenrakentamisen suurikokoisiin maalauksiinsa. Ylimmissä kerroksissa aiheet kohoavat päänsisäisten maailmojen kartoitukseen myyttien, satujen ja maailmankatsomusten piiriin. Tampereen taidemuseo Vuoden nuoren taiteilijan J.A. Juvanin näyttely sai alkusysäyksensä poliittisesta raivosta. Tampereen taidemuseon With All My Love leikittelee sukupuolirooleilla. Näyttely on täynnä seksiä ja politiikkaa. –Minä en ole väärä, vaikka se on niin selkeä viesti yhteiskunnan tasolla. Katsojan ei tarvitse ymmärtää tai hyväksyä minua, mutta ihmistä pitää kunnioittaa, Juvani sanoo Aamulehden haastattelussa. Lue lisää: Kaksi kerrosta täynnä pysäyttäviä kuvia alastomasta vartalosta – "Piti hyväksyä se, että minulla on lihavan ihmisen keho" Sara Hildénin taidemuseo Sara Hildénin taidemuseon kesänäyttely vie keskelle luontoa. Näyttelyn teokset ovat Sara Hildénin säätiön kokoelmasta. Monet teoksista ovat esillä taidemuseolla ensimmäistä kertaa. Ensi kertaa Tampereella ovat esillä Kim Simonssonin Moss People ja Voodoo Moss Girl -teokset ja museon näyttelyssä Osmo Rauhalan Meren Narkissos -sarjan kalmariaiheet. Lue lisää: Kim Simonssonin salaperäiset sammalhahmot ensi kertaa Tampereella – Sara Hildénin kesänäyttely sukeltaa luontoon Finlayson Art Area Tampereella Yleisölle ilmainen Finlayson Art Area -taidetapahtuma esittelee taiteilijoita jälleen monipuolisesti. Kirjailija-taiteilija Rosa Liksom näyttäytyy Tampereella laajemmin kuin missään muualla aiemmin. Liksom emännöi elokuussa Finlayson Art Arean uutta intiimiä Taide&Kirja-tapahtumaa vetämällä työpajan ja haastattelemalla Pentti Linkolaa sekä tutkija Sari Närettä . Lue lisää: Rosa Liksom toi Leninin hurmokselliset kissat Tampereelle – Finlaysonilla avautuva näyttely on laajin, mitä taiteilijalta on koskaan nähty Finlaysonin Väinö Linnan aukiolla on Pekka Kauhasen Velj' puolj' (Taidepoliisi) -veistos. Kauhanen halusi, että tamperelaiset nimeävät hänen teräsveistoksensa Tammerlampeen uudestaan. Tammerin puistoon tuli kesäksi myös toinen Kauhasen veistos. Lisää Kauhasen taidetta on esillä Finlaysonilla entisen Rullan tiloissa. Tampereen Kuninkaankadulla on ollut Kauhasen Odottajan puku -teos vuodesta 2003. Lue lisää: Tammerlammen veistos sai nimensä auringon mukaan – arvoituksellinen teräshahmo sai lukijat runoilemaan Lue lisää: Finlayson Art Area täydensi ohjelmistoaan: Tapahtuma esittelee ensi kesänä kahden sukupolven keraamikot Kangasala-talo Kangasala-talossa sijaitsevan Kimmo Pyykkö -taidemuseon kesänäyttely esittelee Hymy ja Urpo Lahtisen taidekokoelmaa. Kokoelmaa on täydentänyt myöhemmin myös pariskunnan poika Jeppe Lahtinen . Lahtisten erityisen kiinnostuksen kohteena on ollut espanjalainen taide. Näyttelyssä on Pablo Picasson , Antoni Tàpiesin , Salvador Dalín ja Antonio Sauran töitä. Suomalaisista modernisteista teoksia on muiden muassa Alpo Jaakolalta , Unto Koistiselta , Erik Enrothilta ja Kimmo Kaivannolta . Kotimaisen taiteen kärkinimiä näyttelyssä ovat myös Essi Renvall , Mau­ri Faven ja Arvo Siikamäki. Marjatta Tapiolan maalaama Hymy Lahtisen muotokuva on ensimmäistä kertaa esillä julkisesti. Lue lisää: Urpo Lahtisen koti pursusi Picassoja ja Daleja, jopa Villa Urpon uima-altaan reunalla oli huippuveistos – Perintökiista uhkasi kokoelmaa Purnun kesänäyttely Purnun taidekeskuksen kesänäyttely Toiston teokset käsittelevät oppimista, arkirutiineita ja loputonta kiertokulkua. Sirpa Hynnisen ja Vesa-Ville Saarisen minikokoiset Takuumiehet uurastavat kesäpaviljongin seinällä. Pienoisveistokset ovat Eduard Uspenskin satuhahmoja, pienenpieniä huoltomiehiä, jotka asuvat koneiden sisällä. Takuuajan jälkeen pikkutyöläiset palaavat takaisin tehtaalle. Miikka Vaskola etsii keinoja ihmisen esittämiseksi monimuotoisena maalauksessa. Vaskolan maalaukset muuttuvat älykännykän tai -tabletin kameralla katsottaessa. Samassa teoksessa on kaksi ulottuvuutta. Lue lisää: Taideteokselle tapahtuu kummia, kun sitä katsoo kännykän kautta Lue lisää: Treeni on kaunista Purnun kesänäyttelyssä – Toisto kertoo arjen rutiineista ja loputtomasta kiertokulusta Täsmennys 30.6.2018 kello 20.40: tarkennettu, että Picassosta Pyykköön -näyttely ei ole Kangasala-talon kesänäyttely, vaan Kangasala-talossa sijaitsevan Kimmo Pyykkö -taidemuseon kesänäyttely.